Brit-musiekpryse verwyder geslagskategorieë | Maroela Media
Dua Lipa en J Hus is die laaste musikante wat met die toekennings vir onderskeidelik beste vroue- en manskunstenaar by die gesogte Brit‑toekennings vereer is.
Die organiseerders van die toekenningsgeleentheid het intussen die besluit geneem om dié twee kategorieë te skrap en vanaf 2022 'n gekombineerde prys vir beste Britse kunstenaar te skep.
Kunstenaars soos Sam Smith en Will Young het voorheen 'n beroep om dié verandering gedoen en gesê die huidige stelsel sluit nie-binêre kunstenaars uit.
Smith, wat as nie-binêr identifiseer, is nie vanjaar vir 'n toekenning benoem nie. Smith se album, Love Goes, het die no. 2-posisie op die VK-treffersparade gehaal, maar die kunstenaar het gevoel die album kan nie vir geslagsgebaseerde kategorieë ingeskryf word nie.
Smith het op Instagram geskryf dat toekenningsgeleenthede "meer 'n weerspieëling van die samelewing" behoort te wees.
"Die Brits was nog altyd 'n belangrike deel van my loopbaan. Musiek gaan nog altyd vir my oor vereniging en nie verdeling nie. Ek sien uit na 'n tyd wanneer toekenningsgeleenthede 'n weerspieëling kan wees van die samelewing waarin ons leef. Kom ons vier almal, ten spyte van geslag, ras, ouderdom, seksualiteit of klas."
Die Brits word al sedert 1977 uitgedeel, met die Britse Annie Lennox wat al die meeste vrouetoekennings (ses) en Robbie Williams die meeste manstoekennings (vier) ingeoes het. Hoewel organiseerders reeds in 2019 onderneem het om die pryskategorieë te hersien, het die mans‑ en vrouekategorieë tot dusver nie verander nie.
Die nuwe skuif sal ook in die internasionale kategorie weerspieël word, waar die beste internasionale mans‑ en vrouekunstenaars – wat vanjaar onderskeidelik The Weeknd en Billie Eilish was – vervang sal word deur 'n enkele prys vir beste internasionale kunstenaar.
'n Eretoekenning vir liedjieskrywer van die jaar is ook bygevoeg. Tom March, medepresident van Polydor Records, wat vanjaar ook voorsitter van die Brit-toekennings is, het gesê: "Dit is belangrik dat die Brits voortgaan om te groei en poog om so inklusief as moontlik te wees."
Die seremonie wat op 8 Februarie volgende jaar in die O2 Arena in Londen plaasvind, sal vir die eerste keer deur Mo Gilligan aangebied word. Die komediant en akteur Jack Whitehall het die laaste vier seremonies aangebied.
Gilligan is die eerste persoon van kleur wat die geleentheid sal aanbied sedert 1994 toe RuPaul saam met Elton John die seremonie aangebied het.
Die MTV VMA-toekennings is sedert 2017 geslagsneutraal terwyl die Emmy-toekennings nie-binêre akteurs erken deur hulle toe te laat om "kunstenaars" genoem te word eerder as akteur of aktrise.
Jy moet ingeteken wees om te stem3-21Jy moet ingeteken wees om te stem
Hoekom nie net n nie – binere katergorie insluit nie, nou word manlike en vroulike kunstenaars benadeel om n baie klein groepie gelukkig te hou.
Ai, ek gee werklik nie om nie, solank die beste sanger wen. Maar is dit werklik nodig dat die LGBTQ gemeenskap altyd so 'n issue van als moet maak? Eks nie lelik nie, maar dis amper soos Mal Emma wat vir elke ding RASSISME skree. Cool it.